Clicks-winkels oop ondanks dreigemente(Foto: clicksgroup.co.za) Clicks het gesê sy winkels sal Maandag oop wees ondanks die EFF se dreigemente om sake by al die kleinhandelaar se takke tot stilstand te bring. “Clicks verskaf ŉ broodnodige gesondheidsorgdiens aan Suid-Afrikaners en ons winkels sal nie gesluit wees nie. Gebeurlikheidsplanne is beraam om die veiligheid van klante en personeel te verseker.” ŉ Herrie het vroeër op sosialemediaplatforms losgebars oor ŉ Clicks-advertensie waarin na verskillende vroue se verskillende haarsoorte verwys word. In die advertensie word die byskrifte “frizzy & dull” en “dry & damaged” gebruik by die foto’s van swart vroue se natuurlike hare, terwyl die byskrifte “fine & flat” en “normal” by foto’s van wit vroue se hare gebruik word. Volgens Clicks het hy volle aanspreeklikheid geneem en onvoorwaardelik om verskoning gevra vir die advertensie op sy webtuiste en onmiddellik aksie geneem om aandag te gee aan alle kommer. Julius Malema. Foto: EFF/Facebook Die EFF is egter steeds op die oorlogspad met Julius Malema, leier van die party, wat gesê het “indien hulle oorlog soek, gee dit vir hulle”. Malema het gesê niemand mag swart mense met disrespek hanteer sonder enige gevolge nie en “as dit dood beteken, dan is dit so”. “Ons is gereed vir die hoogste opoffering ter verdediging van swart mense”. Die EFF het intussen ŉ prokureursbrief wat deur Clicks se regsverteenwoordigers aan die party gestuur is, op Twitter gedeel. In die brief bevestig Clicks dat hy die kwessie van die advertensie ondersoek en dat daar dissiplinêr opgetree word teen die betrokke persone. Die EFF word versoek om alle kommunikasie op sy webtuiste en sosiale media waarin Clicks gedreig word en die party se lede aangehits word te verwyder, af te sien van sy plan om Clicks-winkels tot stilstand te bring en om nie geweld aan te hits nie. Clicks het gesê hy sal op ŉ dringende basis die hof nader indien die EFF nie hieraan gehoor gee nie. Die party is tot Sondag 22:00 gegee om te bevestig dat hy aan die versoeke sal voldoen. Die EFF het in ŉ kort verklaring op die prokureursbrief gereageer deur te sê: “Hulle kan hel toe gaan”.